**REPUBULIKA Y’U RWANDA**

****

**MINISITERI Y’UBUTABERA**

**IJAMBO RYA MINISITIRI W’UBUTABERA AKABA N’INTUMWA NKURU YA LETA MU MUHANGO WO KURAHIRA KW’ABAGENZACYAHA**

**Rubavu, 20 Mutarama 2020**

Nyakubahwa Munyamabanga Mukuru w’Urwego rw’Igihugu rushinzwe Ubugenzacyaha;

Ba Nyakubahwa bayobozi mu nzego zitandukanye za RIB;

Abagenzacyaha tumaze kwakirira indahiro;

Ndabasuhuje.

Leta yashyizeho Urwego rw’Igihugu rushinzwe Ubugenzacyaha (RIB) yifuza ko umwuga w’Ubugenzacyaha unozwa kandi ikorwa ry’amadosiye rikihutishwa;

Mbashimiye ko mwinjiye mu Bugenzacyaha. Ni umwuga mwiza ariko usaba ubwitange buhagije kuko arimwe mushinzwe gukumira ibyaha, kubitahura no gukora iperereza igihe byakozwe mugakora dosiye yujuje ibisabwa, mukuzuzanya n’izindi nzego kugira ngo hatangwe ubutabera bunoze, ibyo byose bikaba bigomba gukorwa m’ubushishozi n’ubunyangamugayo, hirindwa kubogama kugira ngo ubutabera twifuza bugerweho neza.

Ni muri urwo rwego tubasaba gukomeza gukorana ubunyangamugayo mushyira mu bikorwa amasomo mwahawe n’ayo mukomeza guhabwa n’ubunyamwuga mugenda mwubaka, bityo umwuga twifuza ugashinga imizi.

Nagira ngo nkoreshe uyu mwanya ngaruke ku byaha bimwe tugomba kurwanya twivuye inyuma.

Icyambere n’ihohoterwa rishingiye ku gitsina, gusambanya no gutera inda abana. Nk’igihugu turambiwe ibi byaha cyane cyane byibasira abagore n’abakobwa. Ibi byaha bigomba kurwanywa mu ngo n’ahandi hose abantu baba. Kandi buri umwe afite inshingano zo kubyamagana no gutanga amakuru abireba kugira ngo bikumirwe cyangwa bikurikiranwe.

Ariko nkamwe bagenzacyaha, mu bushishozi n’ubwenge musabwa gukorana imirimo, murasabwa namwe kugaragaza ko murambiwe n’ibi byaha mu gihe iperereza risanze ubiregwa yarabikoze. Amategeko arahari, ahasigaye ni kuyashyira mu bikorwa. Ibi birasabwa no ku rwego rw’ubushinjacyha ndetse n’inkiko. Imyumvire tugomba kugira ku guhohotera abagore, gusambanya abana ni uko bigomba gucika.

Ntibyacika hakiri abatinyuka kubikora. Dukwiye gukora ku buryo nta muntu yaba muto, yaba mukuru, yaba abifashijwemo n’umuryango ubitinyuka. Ntibyacika hari ababikorerwa cyangwa ababona bikorerwa abandi bakabihishira. Guhishira ni ugutiza uhohotera ingufu ; kandi nabyo, bitewe n’ibimenyetso, byaviramo ubihishira gukurikiranwa.

Ibindi n’ibyaha bikoreshejwe ikoranabuhanga, ruswa n’ibiyishamikiyeho, n’ibiyobwabwenge. Ingamba zo kubirwanya dukomeze kuzisuzuma kugira ngo tumenye ko zituma ababirimo babacikaho cyangwa bagahura n’ibihano amategeko abiteganyiriza.

Nagira ngo ariko mbabwire ko nubwo hari ibyaha biba bifite ubukana bwinshi butewe n’uko bikorwa, ingaruka zabyo n’imibare yabyo, buri cyaha, igito cyangwa igikomeye, kirababaza –turasabwa kubirwanya umunsi ku munsi.

Murasabwa by’umwihariko muri uyu murimo wanyu kwirinda ruswa iyo ariyo yose n’ibindi byose byatuma mugaragaza isura mbi y’urwego mukorera, mukarangwa n’indangagaciro na kirazira tugenderaho nk’Abanyarwanda. Mu gukurikirana ibyaha nta marangamutima bibamo. Iyo agiyemo birananirana.

Abagenzacyaha 130 murahiye, ni umubare munini, twizeye ko muzatanga umusaruro uhagije mukaziba icyuho aho kigaragara mukanihutisha ikorwa ry’amadosiye.

Turabashimira kuba mwarahisemo gukora uyu mwuga w’Ubugenzacyaha, mugakurikirana amahugurwa neza ndetse mukabasha no kuyasoza, ni bimwe mubitugaragariza ko mufite ubushake n’ubushobozi bwo kuzakora neza imirimo yanyu nkuko mumaze kubyiyemeza mundahiro zanyu.

Ubuyobozi bw’Igihugu cyacu nabwo bwiteguye gukomeza kubaba hafi kugira ngo imikorere y’Urwego rw’Igihugu rw’Ubugenzacyaha irusheho gukomeza kugenda neza;

Mbifurije ishya n’ihirwe mu mirimo yanyu.

Mugire amahoro.